title: Cafe Central
text: O Café Central (en alemán das Café Central) ye un café d'a ciudat de Viena en Austria. Se troba en o districto d'a Innere Stadt chustament en o numero 14 d'a Herrengasse, en os baixos d'o Palacio Ferstel, obra de l'arquitecto Heinrich von Ferstel, o mesmo puesto a on d'antis mas yera l'edificio d'o Banco Austrohongaro y a Bolsa de Viena (Bank- und Börsengebäude).
  
  Historia
  O café ubrió as suyas puertas en 1876, y en zaguerías d'o sieglo XIX se convirtió en un puesto clau de trobada aintro d'a scena intelectual vienesa. Entre os clients habituals d'o establimiento yeran Peter Altenberg, Theodor Herzl, Alfred Adler, Egon Friedell, Hugo von Hofmannsthal, Anton Kuh, Adolf Loos, Leo Perutz, Alfred Polgar u Leon Trotsky. Nomás en o mes chinero de 1913, Josip Broz Tito, Sigmund Freud, Adolf Hitler, Vladimir Lenin y Leon Trotsky (os dos zaguers clients habituals) pasoron por iste café.
  
  O Circlo de Viena, organismo scientifico y filosofico que seguiba as corrients d'o positivismo lochico fació quantas reunions en iste café dimpués d'a Primera Guerra Mundial.
  
  Una historia famosa s'iste café ye quan Victor Adler preguntó a o Conte Berchtold, por ixas envueltas menister d'afers foranos d'Austria-Hongría, si existiba a posibilidat de que esclatase una revolución en Rusia, u mesmo aintro d'o sino d'a monarquía d'os Habsburgo, iste replicó fendo a mofla: "Y qui se suposa que va a fer a revolución? Talment o Sr. Bronstein dende o Café Central?" , fendo referencia a León Trotsky, que en realidat s'apellidaba Bronstein. Trotsky vivió en Viena como emigrant dende octubre de 1907 dica primerías d'a Primera Guerra Mundial y yera un habitual d'o Central, a on gosaba chugar a l'aixedrez.
  
  Dica 1938 o café se deciba popularment a "escuela d'aixedrez" (Die Schachhochschule) ya que no yera guaire dificil trobar astí a-saber-los chugadors d'aixedrez.
  
  O escritor Alfred Polgar escribió en a suya "Teoría d'o Café Central" o siguient:
  
  O café zarró dimpués de rematar a Segunda Guerra Mundial. En 1975, o Palacio Ferstel s'esbielló y o Central tornó a ubrir-se, manimenos en una localización diferent de l'edificio. En 1986, se tornó a esviellar de raso atra vegada.
  
  Actualment ye un puesto d'intrés turistico y un café popular, marcato por a luenga historia que tien dezaga.
  
  Referencias
  
   Marboe, Ernst Wolfgang (editor): Café Central. Verlag Müller, 1989, ISBN 3-900784-06-X
  
  Se veiga tamién
   Café vienés
  
  Cafés de Viena